Festival tal-Eurovision 2010 Il-Festival tal-Eurovision 2010 kien il-55 edizzjoni tal-Festival tal-Eurovision. Dan sar ġewwa t-Telenor Arena, f'Bærum, fin-Norveġja, subborg tal-belt ta' Oslo. Din hija t-tielet darba li dan il-pajjiż qed iżomm dan il-festival, bl-edizzjonijiet preċedenti jkunu dawk tal-1986 u l-1996. Is-semifinali ħadu post fil-25 u fis-27 ta' Mejju 2010, waqt li l-finali se tieħu post nhar is-Sibt 29 ta' Mejju 2010. Il-kantanta ta' dsatax-il sena Lena rebħet il-festival 2010 f'isem il-Ġermanja bil-kanzunetta "Satellite". Il-European Broadcasting Union (EBU), għal din l-edizzjoni, effetwat xi tibdliet fosthom fis-sistema ta' votazzjoni fis-semifinali, li tibbilanċja l-voti tal-ġurija ma' dawk tal-pubbliku. Disgħa u tletin pajjiż daħlu għal dan il-konkors, bil-Ġeorġja tirritorna lura, waqt li l-Andorra, il-Montenegro, ir-Repubblika Ċeka u l-Ungerija jirtiraw. Il-baġit inizzjali għas-sala kien dak ta' 150 miljun krona Norveġiża (€17-il miljun). Din iċ-ċifra hija ikbar minn dik allokata fl-edizzjoni tal-2007 f'Ħelsinki, waqt li inqas minn dik li ntafqet fl-edizzjoni ta' Moska 2009. L-aħħar ċifra stmata li ntafqet hi dik ta' 211-il miljun krona (€24 miljun). Waqt konferenza stampa f'Oslo fis-27 ta' Mejju 2009, ġie mħabbar li s-serata se ssir fiż-żona metropolitana ta' Oslo. In-NRK qablu li Oslo kienet l-unika belt bl-infrastruttura, impjanti u kapaċità adegwati sabiex jiġi ospitat il-Eurovision. Fit-3 ta' Lulju 2009, ġie deċiż li l-impjant se jkun it-Telenor Arena, struttura ġdida fil-muniċipalità ta' Bærum. B'total ta' 246 punt, il-Ġermanja ġabet it-titlu lura lejn pajjiżha wara assenza mir-rebħ ta' 28 sena; din kienet ukoll l-ewwel rebħa ta' pajjiż li ġej mill-""Big Four"" mill-1997. In-NRK ħabbru l-islogan, id-disinn u t-tema tal-arti tal-Konkors fl-4 ta' Diċembru 2009. It-tema tal-arti, serje ta' ċrieki li jaqtgħu ġo xulxin, ġe magħżul sabiex "jirrapreżenta l-għaqda tal-popli u d-diversità ta' emozzjonijiet li jduru madwar il-Festival tal-Eurovision." Barra minn hekk, il-logo tal-festival, barra mill-isfond abjad, ħareġ ukoll taħt il-kulur tad-deheb, l-iswed u r-roża. Dehra tad-disinn tal-palk ħarġet fis-6 ta' Mejju 2010, fejn ma kienet tinkludi ebda skrin LED, fejn minflok se tiġi applikata teknika differenti fuq id-dawl. Nhar il-11 ta' Ottubru 2009, il-European Broadcasting Union (EBU) ħabbret li l-format tas-semifinali se jinbidel sabiex ir-riżultati se jkunu determinati minn taħlita ta' 50% ġurija nazzjonali u 50% voti tal-pubbliku, biex b'hekk il-format ikun konsistenti ma' dak użat fil-finali. Il-voti ta' pajjiż se jkunu kombinazzjoni tal-voti tal-ġurija u voti min-naħa tal-pubbliku. L-għaxar pajjiżi bl-akbar numru ta' punti jiksbu post fil-finali tal-konkors. Din tieħu post is-sistema wżata fl-2008 u fl-2009 fejn l-aqwa disa' pajjiżi mir-riżultati tat-televotazzjoni minn kull semifinali jikkwalifikaw għall-finali. L-għaxar post fis-semifinali jiġi determinat min kiseb l-ikbar numru ta' punti mill-voti tal-ġurija u li jkun għadu ma kisebx post fil-finali (permezz tal-voti tal-pubbliku). Fis-26 ta' Ottubru 2009, l-EBU ħabbret ukoll li l-votazzjoni se tkun miftuħa matul is-serata kollha u tagħlaq ħmistax-il minuta wara l-aħħar kanzunetta. Nhar il-Ħadd 7 ta' Frar 2010, saru t-tlugħ tal-poloz fuq liema pajjiżi se jidhru fl-ewwel u fit-tieni semifinali. Il-pajjiżi parteċipanti ġew maqsuma f'ħames urni deċiżi skont l-istorja ta' votazzjoni fl-aħħar konkorsi. Il-polza kienet tinkludi mhux biss liema pajjiż se jkanta f'liema semifinali, imma wkoll f'liema nofs tas-semifinali se jkanta, sabiex id-delegazzjonijiet ikunu jafu meta se jibdew ir-riħersals għall-pajjiżi rispettivi. Il-polza ddeterminat ukoll f'liema semifinali l-pajjiżi tal-hekk imsejħa ""Big Four"" (Franza, il-Ġermanja, ir-Renju Unit u Spanja) u l-pajjiż ospitu tan-Norveġja, sejrin jivvutaw. Fit-23 ta' Marzu 2010 ġiet deċiża f'liema pożizzjoni l-pajjiżi se jkantaw fil-finali u s-semifinali. Erbgħa u tletin pajjiż daħlu għas-semifinali tal-festival. It-tlugħ tal-poloz għas-semifinali saru fis-7 ta' Frar 2010, waqt li l-poloz ta' f'liema pożizzjoni se jkantaw ittellgħet fit-23 ta' Marzu 2010. <ol start="14"> <li> <li> <li> <li> <li> <li> <li> <li> <li> <li> <li> <li> <li> <ol start="27"> <li> <li> <li> <li> <li> <li> <li> <li> <li> <li> <li> <li> <li>